**„Kavos era“ pusryčiautojų laukia naujoje kavinėje verslo centre „Yellowstone“**

**Veiklos dešimtmetį kitąmet minėsianti „Kavos era“ pradeda naują etapą. Duris atvėrė antroji tinklo kavinė – papusryčiauti visą dieną lankytojai galės naujojoje tinklo lokacijoje, įsikūrusioje Senamiesčio ir Naujamiesčio sandūroje iškilusiame verslo centre „Yellowstone“.**

Pirmajame verslo centro aukšte pradėjusi veikti kavinė vienu metu galės aptarnauti iki 50 lankytojų. Pasak vieno iš įmonės vadovų Laimono Bečalio, naujoji vieta dirbs pagal laiko patikrintą konceptą.

„Buvome pirmieji į Lietuvą atnešę konceptą „pusryčiai visą dieną“. Mūsų tikslas buvo suformuoti pusryčių kultūrą. Tai pasiūlysime ir šioje vietoje. Esame žinomi dėl savo maisto kokybės, šviežumo ir nenorime blaškytis. Darome tai, ką mokame geriausiai ir žmonės mus vertina būtent už tai. Mums didžiausias įvertinimas yra lankytojų atsiliepimai, kad dešimt metų pas mus valgo, o maisto kokybė nepasikeitusi“, – sako L. Bečalis.

Naujoji „Kavos era“ meniu lankytojai ras savo pamėgtus patiekalus, tačiau gali tikėtis ir naujovių. Pasak vadovo, įrenginėjant naujas patalpas buvo galimybė suplanuoti didelę virtuvę, kuri leis į asortimentą įtraukti naujų skonių.

„Savanoriuose mūsų virtuvės galimybės yra ribotos, tad daug negalime sau leisti. Čia turėsime didelę virtuvę, kur matome potencialą eksperimentuoti, kurti ir žmonėms pasiūlyti kažką naujo. Stengiamės reguliariai pasiūlyti naujienų, ko dar niekas neturi. Nuolat ieškome naujų skonių, o kas mums patiems patinka, tą pristatome ir klientams. Didelė virtuvė suteiks dar daugiau galimybių eksperimentuoti, taip pat sutrumpinti patiekalų ruošimo laiką“, – sako L. Bečalis.

Iki šiol „Kavos era“ turėjo vieną kavinę Savanorių prospekte, kur norint pavalgyti tenka palaukti eilėje. Pasak L. Bečalio, ilgai ieškojus geriausio aptarnavimo varianto labiausiai pasiteisino gyvos eilės principas.

„Esame bandę daryti rezervacijas, bet geriausiai mums pasiteisino klientų aptarnavimas be rezervacijų. Visokių situacijų būdavo – klientai vėluoja ar iš vis nepasirodo nepranešę. Staliukai stovi tušti, o žmonės laukia eilėje. Supratome, kad geriausiai veikia gyva eilė – gali tekti šiek tiek luktelėti, bet tikrai gausite vietą“, – pasakoja „Kavos eros“ vadovas.

Pradėjusi veiklą kavinė dirbs iki 18 val., tačiau neatmetama galimybė ir prailginti darbo laiką.

„Visada girdime klientus, stengiamės atliepti jų poreikius. Naujoje vietoje startuojame su pilnai veikiančiu savo konceptu, tačiau turime minčių ir pratęsti darbo laiką, ir įtraukti naujų užkandžių, patiekalų, kas atitiktų šios vietos lankytojų poreikius“, – sako L. Bečalis

Naujoji „Kavos era“ įsikurs verslo centre „Yellowstone“, iškilusiame pačiame miesto centre, šalia Gedimino prospekto. Baigtame statyti ir veiklą pradėjusiame A klasės verslo centre siūloma 9 800 kv. metrų nuomojamo ploto. Erdvės suplanuotos taip, kad jas būtų paprasta pritaikyti pagal individualius verslo poreikius ir jų veiklos specifiką, taip pat siūloma galimybė išsinuomoti pilnai įrengtus nedidelio ploto biurus, į kuriuos galima kraustytis iš karto.

Verslo centras yra lengvai pasiekiamas tiek asmeniniu, tiek viešuoju transportu, turi išvystytą infrastruktūrą, žalią ir gyvą vidinį skverą. Pastatas pasižymės atsinaujinančios energetikos sprendimais, užtikrinti mikroklimato kontrolę padės modernios inžinerinės sistemos. Projektas įgyvendinamas laikantis tarptautinio tvarių pastatų standarto BREEAM, siekiant gauti „BREEAM IN USE Excellent“ įvertinimą.

**Daugiau informacijos:**

Agnius Tamošaitis

UAB „Project Re1“ direktorius

El. p.: [info@yellowstone.lt](mailto:info@yellowstone.lt)